บิ๊กไมเนอร์ฯโยนหุ้น5%ให้ครอบครัว
&#8220;วิลเลียม เอ็ลล์วู๊ด ไฮเน็ค&#8221; เฉือนหุ้นไมเนอร์ฯ 4.88% ให้คนในครอบครัว ยันไม่กระทบโครงสร้างผู้ถือหุ้นและการบริหารงาน
12 ต.ค. 2555

“วิลเลียม เอ็ลล์วู๊ด ไฮเน็ค” เฉือนหุ้นไมเนอร์ฯ 4.88% ให้คนในครอบครัว ยันไม่กระทบโครงสร้างผู้ถือหุ้นและการบริหารงาน
จากการตรวจสอบรายงานการซื้อขายของตลาดหลักทรัพย์แห่งประเทศไทย (ตลท.) พบว่าเมื่อวันที่ 11 ต.ค. มีการซื้อขายหุ้นบริษัท ไมเนอร์ อินเตอร์เนชั่นแนล (MINT) ผ่านกระดานซื้อขายรายใหญ่ (บิ๊กล็อต) จำนวน 2 รายการ รวมจำนวน 178,831,304 หุ้น หรือ 4.88% ของทุนจดทะเบียน ในราคาเฉลี่ยหุ้นละ 16.70 บาท คิดเป็นมูลค่ารวม 2,986.48 ล้านบาท
น.ส.ไตรทิพย์ ศิวะกฤษณ์กุล ประธานเจ้าหน้าที่การเงินส่วนกลาง MINT เปิดเผยว่า การซื้อขายหุ้นครั้งนี้เป็นการทำรายการภายในครอบครัว “ไฮเน็ค” ของนายวิลเลียม เอ็ลล์วู๊ด ไฮเน็ค ประธานกรรมการและประธานเจ้าหน้าที่บริหาร ซึ่งเป็นการโอนขายระหว่างกันในครอบครัว ทำให้โครงสร้างการถือหุ้นของบริษัทไม่ได้เปลี่ยนแปลงแต่อย่างใด
สำหรับผลการดำเนินงานไตรมาส 3 ปีนี้ อยู่ระหว่างการตรวจสอบความถูกต้องของผู้สอบบัญชี คาดว่าจะประกาศให้นักลงทุนทราบอย่างเป็นทางการเร็วๆ นี้
“การซื้อขายหุ้นครั้งนี้ไม่ส่งผลต่อโครงสร้างการถือหุ้น และไม่มีผลกระทบต่อการบริหารงานแต่อย่างใด เพราะตระกูล ‘ไฮเน็ค’ ยังคงเป็นผู้ถือหุ้นใหญ่เหมือนเดิม” น.ส.ไตรทิพย์ กล่าว
ด้านการซื้อขายหุ้น MINT เมื่อวันที่ 11 ต.ค. ค่อนข้างคึกคัก โดยราคาปรับตัวเพิ่มขึ้นแตะจุดสูงสุดที่ระดับ 17 บาท หลังจากนั้นอ่อนตัวลงมาปิดที่ระดับ 16.90 บาท เพิ่มขึ้น 0.20 บาท มีมูลค่าการซื้อขาย 120.36 ล้านบาท ขณะที่ราคาหุ้นเพิ่งปรับตัวแตะจุดสูงสุดนับตั้งแต่เข้าซื้อขายในตลาดหลักทรัพย์ ที่ระดับ 17.40 บาท เมื่อวันที่ 5 ต.ค.ที่ผ่านมา